Rasmus Helveg Petersen (RV), 2014-04-10:
Tak, hr. formand.
Tak for forslaget fra Enhedslisten.
Enhedslisten foreslår, at regeringen skal tage initiativ til at samle en klub af villige lande i et forpligtende internationalt klimasamarbejde om klimavenlig udvikling med vedvarende energi, energieffektivitet og klimatilpasning.
Som begrundelse for forslaget anfører Enhedslisten dels den manglende fremdrift i FN's klimaforhandlinger for at nå en global klimaaftale, der vil sikre, at den globale gennemsnitstemperatur ikke stiger mere end 2 grader, dels svagheden ved en FN-proces, der kræver global konsensus, og hvor laveste fællesnævner bestemmer.
Jeg deler Enhedslistens frustration over, at FN's klimaforhandlinger går for langsomt.
Regeringen ønsker vedtagelsen af en ambitiøs, global klimaaftale hurtigst muligt.
Jeg deler også den opfattelse, at overliggeren skal sættes højt for at sikre en ambitiøs og grøn omstilling, og at Danmark skal være med i forreste række, også når det gælder en forøget international klimaindsats.
For det første vil de lande, der skal deltage i en sådan klub, hvis indsatsen for alvor skal batte noget,
realistisk set ikke være interesserede i at deltage i et sådant samarbejde.
Det gælder f.eks. Kina og Indien.
De to lande forventes alene at stå for en tredjedel af verdens samlede udledninger i 2020.
Vores indsats bør ikke handle om at opfinde nye fora, men snarere at få det bedste ud af de eksisterende.
F.eks. har Danmark en ledende rolle i den såkaldte Cartagenadialog, som netop er en kreds af ca. 40 klimaprogressive i- og ulande, der arbejder for en ambitiøs global klimaaftale ved at koordinere en fælles tilgang til klimaforhandlingerne.
Herudover er Danmark med til at påvirke de store økonomier til at højne ambitionsniveauet via de årlige Petersbergmøder og vores observatørstatus i Major Economies Forum.
Danmark arbejder også aktivt i forskellige samarbejdsfora med fokus på grøn omstilling, vedvarende energi, energieffektivitet.
Danmark deltager i Clean Energy Ministerial, som er et energisamarbejde mellem 23 større industrilande, som tilsammen står for 80 pct. af de globale udledninger.
Her er fokus på omstilling af energisystemer i grøn retning og udvikling af nye teknologiske løsninger.
Danmark er endvidere et aktivt medlem af Det Internationale Energiagentur, IEA.
IEA er i dag den internationale energiverdens centrale samarbejdsorgan, hvor vi har lejlighed til at udveksle erfaringer med andre lande om, hvordan vi på samme tid når vores målsætninger for energiforsyningssikkerhed, klima og økonomi.
Endelig har Danmark også været en vigtig kraft i oprettelsen af IRENA, International Renewable Energy Agency, i 2009, der arbejder for udbredelsen af vedvarende energi, og som nu tæller 130 lande, herunder Kina, USA og Indien.
IRENA har bl.a. påtaget sig at arbejde for målet om fordobling af andelen af vedvarende energi på verdensplan inden 2030 som en del af FN-initiativet Sustainable Energy for All.
For det tredje har vi fra dansk side etableret en række bilaterale samarbejder for at fremme reelle og målbare drivhusgasreduktioner i nogle af verdens største CO2-udledende lande.
I 2012 oprettede regeringen således en Low Carbon Transition Unit, som understøtter grøn omstilling i udvalgte vækstøkonomier.
Med afsæt i 40 års danske erfaringer med vedvarende energi og energieffektivitet samarbejder Danmark med Sydafrika, Vietnam og Mexico og bilateralt med Kina for at hjælpe disse lande med at udvikle og implementere ambitiøse energi- og klimapolitiske målsætninger.
Rationalet bag indsatsen er aktivt at bruge danske styrkepositioner på klima- og energiområdet i et myndighed til myndighed-samarbejde.
Samlet set er det regeringens vurdering, at der internationalt ikke er appetit til eller behov for yderligere internationale klimafora.
For at opsummere vil jeg sige, at regeringen deler opfattelsen af, at der er for lidt fremdrift i FN's klimaforhandlinger, og det er helt afgørende også at arbejde uden for FN for at understøtte FN-forhandlingerne.
Frem for at danne nye klubber, som ikke omfatter de store udledere, skal vi arbejde på at optimere udbyttet af de eksisterende fora og klubber, vi arbejder i, og de unikke bilaterale samarbejder, vi har haft held til at opbygge med lande som Kina og Sydafrika.